જમ્મુ: સીમા સુરક્ષા દળે (બીએસએફ) જણાવ્યું છે કે મુંબઈ ત્રાસવાદી હુમલાના મુખ્ય સૂત્રધાર હાફિઝ સઈદ સરહદ પર ચાલતી ત્રાસવાદી તાલીમ છાવણીઓનો પ્રવાસ કરીને ત્રાસવાદીઓને ભારત વિરુદ્ઘ આતંકી હુમલા કરવા માટે સતત ભડકાવી રહ્યો છે. બીએસએફએ એવો આક્ષેપ કર્યો છે કે જમાત ઉદ દાવાનો પ્રમુખ હાફિઝ સઈદના આ અભિયાનમાં પાકિસ્તાની લશ્કરી દળોની મિલીભગત છે. બીએસએફના આઈજી (જમ્મુ ક્ષેત્ર) રાકેશ શર્માએ પત્રકારો સાથેની વાતચીતમાં જણાવ્યું હતું કે પાકિસ્તાનનાં સુરક્ષા દળોએ હાફિઝ સઈદને ખુલ્લેઆમ ફરીને ત્રાસવાદી જૂથોને ભારત વિરુદ્ઘ ભડકાવવાની મંજૂરી આપી છે. શર્માએ જણાવ્યું હતું કે હાફિઝ સઈદ સતત ત્રાસવાદીઓને ભડકાવતો તમે જોયો હશે. તાજેતરમાં એવી માહિતી મળી છે કે ત્રાસવાદી છાવણીઓ અને તાલીમ કેન્દ્રોમાં એવાં ભડકાઉ અને ઉશ્કેરણીજનક ભાષણો આપવામાં આવી રહ્યા છે કે આપણે ભારત વિરુદ્ઘ ત્રાસવાદી યોજનાઓ ઘડવાની છે.